Мануел Бандейра
Песен за вятъра и моя живот

Превод от португалски: Александър Муратов, Атанас Далчев, 1968

chitanka.info

Вятърът отнасяше листата.

Вятърът отнасяше цветята.

Вятърът отнасяше и плодовете.

                Но оставаше живота мой

                всеки път по-пълен

                с плодове, с цветя, с листа.

Вятърът отнасяше и светлините.

Вятърът отнасяше и празничните песни.

Вятърът отнасяше и аромата.

                Но оставаше живота мой

                всеки път по-пълен

                с аромати, с песни, със звезди.

Вятърът отнасяше мечтите

и приятелствата съкровени…

Вятърът отнасяше жените.

                Но оставаше живота мой

                всеки път по-пълен

                със привързаности и жени.

Вятърът отнасяше летата,

твоя смях и твоите целувки…

Вятърът отнасяше жестоко всичко.

                Но оставаше живота мой

                всеки път по-пълен

                с всичко!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.